Intia on hyväksynyt lauantaina lain, joka määrää kuolemantuomion alle 12-vuotiaiden lasten raiskaamisesta.

Nainen pitää kylttiä raiskauksia vastustavassa mielenosoituksissa Pohjois-Intian Jammun osavaltiossa. Kyltissä vaaditaan "raiskauksen työkalun" irtileikkaamista. REUTERS

Intiaa ovat varjostaneet hirvittävät seksuaalirikokset. Iltalehti uutisoi tiistaina, että lasten raiskaukset ovat Intiassa tilastojen mukaan kasvussa ja järkyttäviä tapauksia nousee jatkuvasti esiin.

Maassa on uutisoitu viimeisen parin viikon aikana ainakin kolmesta lapseen kohdistuneesta raiskausmurhasta. Intiassa on osoitettu laajalti mieltä tapausten vuoksi. Yhdessä tapauksessa neljää poliisia syytetään kahdeksanvuotiaan tytön raiskaamisesta ja murhaamisesta.

- Tämä on suuri huolenaihe maallemme, ja nämä syntiset ovat joidenkin poikia. Raiskaus on huolenaihe ja häpeä maallemme, Intian pääministeri Narendra Modi joutui ottamaan keskiviikkona kantaa aiheeseen.

Nyt Modi ja Intia ovat ryhtyneet koviin toimiin. Uutistoimisto Reuters kertoo, että Modi kutsui hätäkokouksen koolle ja Intia hyväksyi lauantaina kuolemantuomion alle 12-vuotiaan tytön raiskaamisesta. Tuomioita kovennettiin myös tapauksissa, joissa uhri on alle 16-vuotias.

Raiskaustapauksilla on ollut Intiassa myös syvällisempi yhteiskunnallinen merkitys. Yli miljardin asukkaan maahan mahtuu lukuisia eri heimoja. Monessa tapauksessa rikos on kohdistunut uhriin, joka on tekijöiden mielestä edustanut " alempiarvoista " heimoa. Vihaiset intialaiset ovat syyttäneet Intian hallintoa ja viranomaisia siitä, että ne eivät puutu asiaan ja suorastaan suojelevat rikollisia.